Esto es Fuero de Castiella : Que si el Rey pone algund Merino en la tierra , e acaece por algunas malfetrias fagan a algund Fijodalgo, a el Merino ayunta todos suos amigos e las compañas , que puede aver , e prende aquel malfechor, e acaece despues quel' a priso, este Merino, que lo priso, quel' tuelle el Rey la merindad , e el Merino dice al Rey , que pues el sirvio , e cumprio suo mandamiento, recabdando aquel malfechor , que se teme del , e de suos parientes, e quel' pide por merced quel' mande dar treguas porque viva seguro ; Fuero es de Castiella , que sobre tal raçon como esta quel' Rey deve mandar a aquel , que fue priso , e a todos suos parientes, aquellos , de quien se teme, el que fue Merino , quel' den treguas de sesenta años.